80-jarige Biden wil weer Amerikaanse president weesJoe Biden. (Foto: AP Photo/Carolyn Kaster) Die Amerikaanse president, Joe Biden, het Dinsdag amptelik aangekondig dat hy in 2024 weer aan die presidensiële verkiesing gaan deelneem. Biden het sy herverkiesingsveldtog op die vierde herdenking van sy terugkeer na die politiek formeel in ŉ video van drie minute lank van stapel gestuur. “Elke generasie het ŉ oomblik waar hulle moes opstaan vir demokrasie, opstaan vir hul fundamentele vryhede,” lui ŉ boodskap op die president se amptelike Twitter-blad, wat hy saam met die video gedeel het. Biden moedig Amerikaners in die video aan om hom “nog vier jaar te gee sodat hy kan afhandel wat hy begin het”. Hy herhaal ook ŉ paar bekende temas in die video. “Toe ek vier jaar gelede as presidentskandidaat gestaan het, het ek gesê ons is gewikkel in ŉ stryd vir die siel van Amerika – ons is steeds. “Die vraag wat ons onsself moet afvra, is of ons in die jare wat voorlê meer of minder vryheid het? Meer of minder regte? Ek weet wat ek wil hê die antwoord moet wees. “Dit is nie ŉ tyd om selfvoldaan te wees nie. Dit is hoekom ek my vir die herverkiesing beskikbaar stel,” sê Biden in die video. Hy eindig die video met die woorde “kom ons maak die werk klaar”. Die 80-jarige Biden is reeds die oudste president in Amerikaanse geskiedenis. Indien hy suksesvol tot ŉ tweede termyn verkies word, sal hy 82 wees by sy tweede inhuldiging en 86 wanneer hy sy amp verlaat. Trump het reeds sy veldtog vir die presidentskap van stapel gestuur wat die slagordes opstel vir ŉ stryd tussen die twee op 5 November volgende jaar. Albei word as gunstelinge beskou om hul benoemings te wen.